Der var glæde på havnen i Skagen tirsdag formiddag. For Viking Jupiter var sæsonens første krydstogtskib, der anløb Danmarks nordligste havn. Og skibet bliver ikke det sidste. For i alt kommer der i år 64 krydstogtskibe til Skagen, hvor det egentlig var planen, at kun 43 skibe skulle anløbe havnen. På grund af krigen i Ukraine er der flere cruise-skibe, der ikke lægger til i Sankt Petersborg – i stedet kommer de til Skagen, som får 150.000 sejlende gæster mod forventet 60.000 gæster. - Det er en sæson, der desværre er præget af krigen i Ukraine og de negative konsekvenser, der er omkring Sankt Petersborg. Men det betyder, at vi får nogle flere anløb og gæster til vores område. Men det sker på en tragisk baggrund. Vi ville hellere konkurrere på lige vilkår. Men når det er sagt, så er vi glade for de gæster, der kommer, siger René Zeeberg, direktør, Toppen af Danmark. En gæst bruger 500 kroner i døgnet Han forklarer, at det kommer til at betyde meget for Nordjylland, at der kommer mange ekstra krydstogtgæster. - Vores beregninger viser, at der er et gennemsnits-døgnforbrug på 500 kroner per gæst. Det alene betyder rigtig meget ude i butikkerne og restauranterne. Så krydstogt-turismen har helt klart nogle positive økonomiske konsekvenser, siger René Zeeberg. Han fortæller, at man i Skagen og hele Nordjylland er klar til at tage imod de mange gæster og ikke mindst fortælle om Nordjyllands fortræffeligheder. - Vi har et guidekorps, der er uddannet i at fortælle historien om Nordjylland og Skagen, siger René Zeeberg. Forskellige oplevelser Der bliver arrangeret ture for krydstogtgæsterne i det nordjyske, og René Zeeberg forklarer, at især de amerikanske turister er glade for de såkaldte scenic-tours, hvor gæsterne stort set ikke stiger ud af bussen men fotograferer forskellige flotte steder i Nordjylland gennem bussens vinduer. - På andre ture kommer gæsterne ud og oplever ting og kommer ind og spiser på en restaurant eller café. Så det er forskelligt, hvad der er planlagt på de forskellige ture, siger René Zeeberg. Løber hurtigere Og de mange ekstra krydstogtgæster giver sved på panden for Anne Sofie Rønne Jensen, der er cruisemanager i Skagen Havn. - Vi løber lidt stærkere. Der er ikke noget, der hedder en 37-timers arbejdsuge, siger Anne Sofie Rønne Jensen, som nok tror, at gæsterne vil holde af Skagen og Nordjylland, selv om de går glip af Sankt Petersborg. - Vi gør vores bedste, ligesom vi plejer. Jeg er sikker på, at de nok skal blive glade for at komme her, siger Anne Sofie Rønne Jensen.

Referat:
Tirsdag fik Skagen Havn besøg af det første krydstogtskib i sæsonen, som tegner rigtig fin, fordi Skagen får flere anløb på grund af krigen i Ukraine.